Neue Wilde
As Nöiji Wildi oder Nöiji Heftigi, wärde Künstler bezäichnet, wo in de früeje 1980er Joor mit ere subjektive, umbekümmerete und lääbensbejooende Moolerei z Dütschland und in Östriich an d Öffentligkäit dräte si. Dr Naame häi si überchoo, wil si an die franzöösische Fauves, d. h. Wilde, erinneret häi, wo am Aafang vom 20. Joorhundert z Bariis Furore gmacht häi. Die Nöije Wilde häi mit iire Wärk die gnormte Wärtmaassstääb vo de bürgerlige Vorstellige kommentiert. Si häi mit iire Bilder, wo vilmol in dunkle Döön ghalte si, gege d Apathii vo de 1980er Joor, wo us em Woolstand choo isch, revoltiert. Si häi dr dradizionelli Kunstbegriff demontiert und si eso in dr Dradizioon vom Dada und Fluxus gstande.

Stilistischi Kennzäiche 
E Hauptmerkmol vo dr Kunstrichdig si die groossformatige Bilder mit iirer bedoont moolerische Moolwiis und iirer ziilte Formlosigkäit, eme schwungvolle und heftige Bimselstrich und chreftige Farbe. D Bilder chönne expressiv abstrakt si, sinnlig geegeständlig, neon-grell, odr mit Graffiti-Elemänt dursetzt. Si si us de individuelle Empfindige vo de Künstler und iirem Sälbstdarstelligsbedürfnis entstande.

Vertreter vo de Nöije Wilde sin 
 Berlin: Luciano Castelli, Rainer Fetting, Helmut Middendorf, Salomé, Bernd Zimmer, Elvira Bach, Anne Jud, Berthold Schepers, Rolf von Bergmann
 Dresden: A. R. Penck
 Düsseldorf: Moritz Reichelt, Albert Oehlen, Markus Oehlen, Martin Kippenberger, Werner Büttner, Horst Gläsker
 Köln: Hans Peter Adamski, Peter Bömmels, Walter Dahn, Jiří Georg Dokoupil, Leiko Ikemura, Gerard Kever, Gerhard Naschberger, Stefan Szczesny, Volker Tannert
 Östrich: Siegfried Anzinger, Erwin Bohatsch, Herbert Brandl, Gunter Damisch, Thomas Reinhold, Hubert Scheibl, Hubert Schmalix
 Schwiiz: Martin Disler

Liddratuur 
 Florian Steininger: Neue Wilde: Eine Entwicklung /A Progression. Edition Sammlung Essl, 2004, ISBN 3-902001135
 Götz Adriani: Obsessive Malerei. Ein Rückblick auf die Neuen Wilden. Hatje Cantz Verlag, Ostfildern 2003, ISBN 3-7757-9179-5
 Heinrich Klotz: Die neuen Wilden in Berlin. Klett-Cotta Verlag, Stuttgart 1984, ISBN 3-608-76159-4

Weblingg 
 Kunstlexikon vom P.W. Hartmann

Kunst vo der Modärne
Stiilrichdig in dr Moolerei